En mistænkelig kuffert efterladt i Københavns Lufthavns terminal 3 fik onsdag Københavns Politi til at evakuere hele terminalen. Forlydender gik på, at ejerne af kufferten snakkede om, at der var en bombe placeret i kufferten. Det fortæller vagtchef hos Københavns Politi, Carsten Reenberg.

Og med weekendens terrorangreb i Paris, hvor 129 mistede livet, og flystyrtet i Egypten, der viste sig at være en terrorhandling, i frisk erindring, tog hverken lufthavnspersonale eller politi nogle chancer.

Derfor rykkede politiet ind og rømmede lufthavnsterminalen for at sikre kufferten. Det betød, at alle passagerer med afgang fra terminal 3 blev gelejdet over i terminal 2, og al tog- og metrotrafik til lufthavnen blev indstillet.

Men nu har det vist sig, at passagererne, der havde kufferten med, blot jokede om, at de havde en bombe med. Det blev klart for politiet, efter at man havde sikret kufferten og fundet frem til de to passagerer i lufthavnens afgangshal.

De er nu begge anholdt og vil blive afhørt i sagen.

Flytrafikken nåede ikke at blive påvirket af evakueringen, da passagerne fik lov at lave check in i terminal 2 i stedet. Metro- og tog til lufthavnen kører også igen, oplyser henholdsvist Metroselskabet og DSB.

Episoden kommer dagen efter, at dansk politi har hævet beredskabsniveauet over hele landet. Dermed er politiet i såkaldt »markant forhøjet beredskab.«